Tetë vende evropiane mbështesin përpjekjet amerikane për çarmatimin e Irakut - 2003-01-30
Deklarata e përbashkët e solidaritetit është botuar në disa nga gazetat kryesore amerikane dhe evropiane
Tetë udhëheqës evropianë bënë një deklaratë ku shprehin mbështetje të fortë ndaj përpjekjeve të Presidentit Bush për çarmatimin e Irakut. Kjo letër shihet njëkohësisht si një sfidim ndaj Francës dhe Gjermanisë, të cilat e kanë kritikuar politikën e Shteteve të Bashkuara për Irakun. Tetë udhëheqësit e bënë deklaratën e tyre për Irakun në një letër të hapur botuar të enjten në gazetat kryesore evropiane dhe amerikane. Letra bën thirrje për unitet ndërkombëtar në fushatën e drejtuar nga Shtetet e Bashkuara për çarmatimin e Irakut dhe thekson vlerat e përbashkëta të demokracisë dhe lirisë që kanë Shtetet e Bashkuara dhe Evropa. Në letër nuk bëhet fjalë për një veprim ushtarak kundër Irakut. Letra është nënshkruar nga udhëheqësit e Britanisë, Republikës Çeke, Danimarkës, Hungarisë, Italisë, Polonisë, Portugalisë dhe Spanjës. Një zëdhënës i kryeministrit britanik, Tony Blair, thotë se Francës dhe Gjermanisë nuk iu kërkua ta nënshkruajnë letrën. Franca dhe Gjermania kanë mbajtur qendrim kritik lidhur me politikën e ashpër amerikane ndaj presidentit irakian Saddam Hussein dhe kanë kërkuar që inspektimeve të OKB-së në Irak t’u jepet më shumë kohë. Sekretari amerikan i mbrojtjes, Donald Rumsfeld e ka kritikuar qendrimin e Francës dhe Gjermanisë duke thënë se ky përfaqëson Evropën e vjetër, sipas fjalëve të tij. Gustavo de Aristegui, zëdhënës i partisë popullore të Spanjës, partia në fuqi, i tha radios britanike se vendi i tij shpreson që deklarata të ndihmojë në sheshimin e keqkuptimeve midis të dy anëve të Atlantikut. ”Ne po shikojmë me shumë shqetësim se si disa analistë në Shtetet e Bashkuara mendojnë se Shtetet e Bashkuara dhe Evropa po ecin në mënyrë të pashmangëshme në drejtime të ndryshme. Ne mendojmë se kemi interesa të përbashkëta dhe se 11 shtatori e ka bërë temën transatlantike edhe më të rëndësishme. Ndoshta, disa analistë dhe politikanë evropianë nuk e kishin kuptuar këtë deri tani, u shpreh zoti Aristegui”, tha ai. Letra u botua ndërkohë që kryeministri britanik Tony Blair vazhdon diplomacinë intensive në të dy anët e Atlantikut lidhur me çështjen irakiane. Të mërkurën, ai u takua në Londër me kryeministrin e Italisë Silvio Berlusconi. Të enjten zoti Blair do të ndalej në Madrid për bisedime me kryeministrin spanjoll Jose Maria Aznar, para se të drejtohej për në Shtetet e Bashkuara. Nesër, Zoti Blair do të diskutojë mbi Irakun me Presidentin Bush në vendpushimin presidencial Camp David të Shtetit Maryland, ndërsa të martën do të takohet me presidentin francez Zhak Shirak.